**Letra Nër 446**

**Një Letër Dashurie - Mars 2023**

**40 vite: duke treguar imazhin e të qënit baba. Shën Jozefi, një baba mbrojtës**

*“Engjëlli i Zotit iu dëftua në ëndërr Jozefit e i tha: “Çohu, merre fëmijën dhe të ëmën e tij e ik në Egjipt. Rri atje derisa të them unë, sepse Herodi do ta kërkojë fëmijën për ta vrarë.” Ky u çua, natën e mori fëmijën dhe të ëmën e tij e shkoi në Egjipt. Banoi atje derisa vdiq Herodi” (Mt 2,13-15)*

**At. Ricardo E. Facci**

Ekziston një nevojë urgjente për atësinë në botën ku jetojmë. “Siç e dimë të gjithë - thotë Jacques Philippe - sot ka një krizë të atësisë. Atësia shpesh skualifikohet, e gjithë atësia ose autoriteti dyshohet se është abuziv ose shtypës. Imazhi i babait në kulturën moderne është shpesh i zbehtë dhe jokonsistent, shihet si një karikaturë... Pak burra në shoqërinë moderne paraqesin një imazh pozitiv të atësisë. Prindërit jo gjithmonë zbatojnë rolin që ju takon, madje shpeshherë janë konfuz në lidhje me këtë aspekt. Atësia është në vështirësi edhe në Kishë; bota e arsimit dhe e shkollës e vuan gjithashtu. Nuk po flasim për politikanët, të cilët shpesh shfaqen më shumë si fëmijë grindavec se sa njerëz që një ditë do të njihen si “baballarët e kombit”, ashtu siç ishin disa paraardhës të tyre. Ekziston edhe një krizë e maskulinitetit, e cila është e pashmangshme, pasi në fund të fundit burrëria e vërtetë nuk mund të arrihet veçse nëpërmjet një lloj forme të atësisë. Pavarësisht këtij konteksti... nevoja për prindër të vërtetë nuk ka qenë kurrë kaq e madhe. Jemi në një botë jetimësh dhe kaq shumë njerëz janë të çorientuar dhe duke vuajtur, pasi nuk kanë pasur fatin të gjejnë një baba të vërtetë në jetën e tyre”.¹

Në një nga misionet që kryenim, atyre që na shoqëronin atëherë u thashë se gjyshet që vinin në festime nuk vinin sepse u pëlqenin fjalët, por sepse ndiheshin të dashura, gjenin një figurë babai, pasi në vendin e tyre atësia ishte një imazh shumë i dobët. Autori, të cilin e kemi përmendur më parë, thotë në lidhje me këtë: “Kam rastin të takoj shumë njerëz dhe duhet të them se më trondit kur shoh se sa shumë nevojë ka për atësinë. Qofshin fëmijët, të rinjt, çiftet, gjyshet e vjetra apo të rriturit në përgjithësi, të gjithë e kanë këtë nevojë për një figurë babai. Nuk e shprehin gjithmonë, për shkak të modestisë, ose ndonjëherë krenarisë, që i pengon të flasin për të, por ekziston tek të gjithë pa përjashtim”.² Të gjithë ne duhet të gjejmë një baba ku të mbështetemi dhe të jemi të vlerësuar, të njohur, të dashur dhe të shoqëruar. Është e qartë se i pari, i vetmi dhe i pazëvendësueshmi është pa tjeter, Ati Qiellor, por sa herë që një burrë apo një grua takohet me dikë që, me mënyrën e të qënurit dhe të shprehurit, përfaqëson një imazh autentik të atësisë së Zotit, është një dhuratë e madhe për atë person.

Kur mungon një figurë specifike e babait, ne e dimë nga përvoja se kjo sjell pasoja të dhimbshme në jetën e njerëzve. Të jesh baba do të thotë që djalit tënd t'i japësh qasje në një trashëgimi, të cilën pastaj djali duhet t'ua përçojë të tjerëve. Çështja e përçimit është një problem specifik dhe dihet se sa e vështirë është në ditët tona të përçojmë nga një brez në tjetrin gjithë vlerën dhe bukurinë e ekzistencës, virtytit, ungjillit, të njëjtën kulturë dhe të njëjtën traditë. Mungesa e rolit atëror e bën shumë më të vështirë çështjen e përçimit. Është shumë e qartë: "Ata që nuk kanë vetëdije për atë që u detyrohen brezave të mëparshëm, as nuk ndihen përgjegjës ndaj atyre që do të vijnë pas tij; ata që nuk kanë mirënjohje për të kaluarën, nuk kanë përgjegjësi as për të ardhmen e të tjerëve; ata thjeshtë shfrytëzojnë jetën e tyre në mënyrë egoiste dhe individualiste”.³

Pa atësinë, nuk ka mëshirë. Ne jetojmë në një botë që e konsideron të përshtatshme të shpallë vdekjen e Zotit në katër anët e botës. Bota ka rënë në gjunjë përpara gënjeshtrës së madhe të ateizmit, përmes vizionit të saj, duke dëgjuar “profetët” e kësaj bote që thonë se Zoti e pengon njeriun të jetë i lirë; prandaj duhet ta heqim qafe atë, që njeriu më në fund të jetë i lirë dhe i lumtur, i çliruar nga presionet dhe pa faj. Kjo gënjeshtër ka vrarë miliona njerëz, dhe kështu, vazhdon gjithmonë tundimi për ta bërë Zotin dhe të gjitha format e atësisë armik të lirisë njerëzore; për ta konsideruar çdo vertikalitet si shtypje. Kjo ideologji është “mishëruar” në forma konkrete qeverisjeje në shekullin e kaluar. Gjëja e tmerrshme është se për ateizmin, meqë nuk ka Zot, nuk ka as falje dhe as mëshirë.

Na pëlqen shëmbëlltyra e djalit plangprishës, e cila ofron një imazh të mrekullueshëm të atësisë. Na tregon se më i vogli nga djemtë mori trashëgiminë e tij dhe u largua në një vend të largët. Pasi shpenzoi gjithçka në një jetë krejtësisht të çrregullt, iu desh të punonte duke u kujdesur për derrat (dështim për një djalë nga një familje hebre)... duke vuajtur nga uria. Pasi meditoi, vendosi të kthehej në shtëpinë e të atit dhe përgatiti fjalët e mbërritjes: “O atë, rashë në mëkat kundër Qiellit e ndaj teje! Nuk jam më i denjë të quhem yt bir; më prano si një ndër rrogëtarët e tu. Por, përkundrazi, i ati e pa, u ngashërye, u lëshua me vrap, e përqafoi dhe e puthi. E veshi me petkat më të mira, i vuri një unazë në gisht (shenjë se ai ka rifituar dinjitetin e tij), sandale dhe i përgatiti një super festë.

Le të imagjinojmë sikur djali të kthehej në shtepi dhe aty nuk do të gjente as babanë dhe as nënën e tij. Shtëpia do të ishte bosh, dëshpërimisht bosh, e braktisur. Nuk do të ishte asnjë që ta pranonte, askush që ta falte, askush që ta donte. Nuk do të kishte njeri që t'i thoshte: “Pavarësisht asaj që ke bërë, pavarësisht gabimeve dhe mëkateve të tua, ti je akoma biri im i dashur, mund të rifitosh dinjitetin tënd, mund të jesh i lirë dhe i lumtur në shtëpinë e Atit tënd, që është edhe shtëpia jote.

Njeriu nuk mund ta falë vetveten, nuk mund t'i shfajësojë gabimet e tij, qoftë edhe me psikologë që përpiqen ta shfajësojnë dhe të heqin fajin. Nuk është se jemi kundër psikologëve, por ata nuk mund të falin dot mëkatet.

Jemi përballë një kontradikte të madhe, jetojmë në një shoqëri që nga njëra anë “është shumë e butë dhe lejuese dhe nga ana tjetër e pamëshirshme ndaj atyre që gabojnë”.4 Mbretëria e Hyjit është e kundërt: aho shfaq një kërkesë të fortë për të na treguar rrugën e jetës, dhe mëshirë e madhe, në rast të dështimit.

Prindërit mund ta shohin Shën Jozefin si model. Papa Françesku shprehet se Shën Jozefi është një model për të gjithë prindërit, çdokush mund të gjejë tek ai njeriun që kalon pa u vënë re, por me një prani të përditshme, të matur dhe të fshehtë, ai është ndërmjetës, mbështetje dhe udhërrëfyes në kohë vështirësish5.

Të jesh baba do të thotë të dëshmosh dashurinë absolute dhe të pakushtëzuar të Zotit për të gjithë. Nëse flasim për dashuri të pakushtëzuar, ashtu siç mëson Shën Pali, do të thotë që ajo: "Mbështet gjithçka, beson gjithçka, duron gjithçka." (1 Kor 13,7). Një baba i vërtetë i mirëpret dhe i do fëmijët e tij, ai kurrë nuk i refuzon apo i përbuz ata. Përkundrazi, ka durim të pakufishëm, beson te tjetri. Babai është një njeri me shpresë, shpresë e cila është një hir prej Zotit. Të kesh një vështrim shprese te tjetri nuk është gjithmonë e lehtë. Por ky vështrim shprese është burim jete për djalin. Babai nuk duhet të shkurajoje djalin me qëndrimin, me fjalët dhe me shikimin e tij, por, në të kundërt, duhet që gjithmonë ta inkurajojë, ta ndihmojë të besojë te vetja dhe te mundësitë e tij, pavarësisht dobësive që ka apo gabimeve që mund të ketë bërë. Ndonjëherë ai duhet ta qortojë dhe ta ndëshkojë. Vetëm e vërteta na çliron (krh. Gjn 8,31). Por gjithmonë, me besim në mëshirën e Zotit, e cila është më e madhe se çdo e keqe, dhe me shpresën se një gjë e mirë mund të dalë e mrekullueshme.

Por është thelbësore të jesh i vetëdijshëm se për të qenë baba duhet të bashkëndash (të kalosh kohë etj.) me "fëmijët" që Zoti të ka besuar. Maskilizmi vret të qënurit baba, të besosh veten të rëndësishëm vret të qënurit baba, Të jesh larg fëmijëve, vret të qënurit baba. Dashuria prindërore duhet të shprehet me gjeste, fjalë, qëndrime, por sidomos në shikime. Ungjijtë tregojnë rëndësinë e shikimit të Jezusit: "Ai e shikoi ëmbël dhe e deshi" (Mk 10,21).

Një dimension tjetër thelbësor i atësisë është aftësia për të përçuar të vërtetën, e cila mbart një fjalë autoriteti. Për shkak të funksionit të tij, babai është i veshur me njëfarë hiri autoriteti, jo si dominim, por si një shërbim për të rritur tjetrin. Nga kjo atësi e fuqizuar nga hiri i Zotit ne mund të kontribuojmë në ekzistencën e gjithnjë e më shumë familjeve të shëndetshme. Për të qenë baba, më parë duhet të jesh bir, veçanërisht në marrëdhënie me Zotin. Dhe prej andej lind bukuria e të qënurit baba, përfaqësues autentik i Zotit, asthu si poçari modelon poçin, babai modelon shpirtin e djalit të tij, modelon të ardhmen e tij, lumturinë e tij, i tregon rrugën drejt Mbretërisë së Qiellit. Kjo punë e pafund, është modelimi i thirrjes së njeriut për shenjtëri.

**Lutja**

O Zot Jezus,

që na tregove madhështinë dhe dashurinë e Atit të të gjithëve,

ndihmo të gjithë ata të cilëve u ke besuar prindërimin në udhëtimin e tokës,

që të zhvillojnë tek fëmijët e tyre pasurinë që ke ëndërruar për secilin prej tyre,

veçanërisht, që ata të mund t'ua shpallin Fjalën dhe Vullnetin tënd fëmijëve të tyre,

t'i inkurajojnë ata të kenë një vështrim të gjerë, të thellë, që shikon përtej jetës tokësore.

Le të modelojnë mendjet dhe zemrat e fëmijëve të tyre me forcën e dëshmisë,

dashurisë dhe butësisë, duke e forcuar veten në hirin tënd.

Ndihmo, o Zot, të gjithë baballarët e botës. Amen.

**Puna Martesore**

1.- Gruaja: Si të shoh ty si baba?

2.- Burri: Si e shoh veten si baba?

3.- Së bashku: Si mund ta ndihmojmë njëri-tjetrin të përmirësohemi dhe të rritemi në misionin si baba?

**Puna Shtyllë**

1.- Cili është shkaku i mungesës së figurës së babait sot?

2.- Si t'i edukojmë djemtë që ata t'i përgjigjen në të ardhmen misionit të atësisë?

3.- Përgatitni një profil se si duhet të jetë një baba i shkëlqyer.

**Shënime**: 1.- Jacques Philippe, “La paternidad espiritual del sacerdote”, Patmos, Rialp, 3ra. Edición, Madrid 2021, faq. 19-20 (Kjo temë është frymëzuar kryesisht nga ky libër); 2.- o.c. faq. 20; 3.- o.c. faq. 21; 4.- o.c. faq. 25; 5.- Patris Corde, Letër Apostolike me rastin e 150-vjetorin e shpalljes së Shën Jozefit si "Pajtori i Kishës universale".

Ne fillojmë të përgatitemi për ngjarjet e mëdha të vitit 2023, duke festuar 40-vjetorin.

**Për** **Europën: 21-23/4, në** **Granada (Spanjë)**. Të gjithë duhet të marrim pjesë në këtë moment të mrekullueshëm, i cili do të jetë i paharrueshëm për shpirtrat dhe familjet tona.

Për **Amerikën e Veriut, Qendrore dhe Karaibe: 2-4/6 në** **Puebla (Meksikë)**. Zoti dëshiron të takojë të gjithë ne që kemi ndjekur Krishtin për vite në familjet tona.

Për **Amerikën e Jugut: 18-20/8 në** **Asunción (Paraguai)**. Nuk do të ketë asnjë stadium që mund të përmbajë kaq shumë gëzim të bashkëndarë nga 40 vitet që ne kemi ecur së bashku me Krishtin.

\*\*\* **Asambleja** **dhe** **Bordi Ndërkombëtar** i Lëvizjes Hogares Nuevos: **11-19/11 në Romë (Itali)**. Rezervoni që më parë, vende të kufizuara. Përfshihet pelegrinazhi në Asiz dhe aktivitete të ndryshme që do t'ju njoftojmë së shpejti. Regjistrimin paraprak: gestiondiegopriotti@hogaresnuevos.com